钦定古今图书集成/明伦汇编/官常典/第397卷 > 刘炜
## 钦定古今图书集成/明伦汇编/官常典/第397卷 > 刘炜

按《明外史》本传：“炜字有融，慈谿人。正统四年进士。授
南京刑科给事中。副都御史周铨以私憾挞御史，诸
御史范霖、杨永与尚禠等十人共劾之。炜与同官卢
祥等亦劾铨，铨下诏狱瘐死，而铨亦讦霖、永及炜、祥
等。王振素恶言官，尽逮下诏狱。霖、永坐绞，后减死。他
御史或戍或谪，炜、祥事白留任，炜累进都给事中。景”
泰四年，户部以边储不足，奏令罢退官，非赃罪者输
米二十石，给之诰敕。炜等言：“此令若行，则名器不重，
何以励臣节？且考退之官，多有罢软酷虐、荒溺酒色，
廉耻不立者。非止赃罪已也。赐之诰敕，以何为辞？若
但褒其纳米，则是朝廷诰敕止直米二十石，何以示
天下后世？此由尚书金濂不识大体，有此谬举。”帝立
为已之。山东岁歉，户部以尚书沈翼习其土民，瘼请
令往赈。及往，初无方略。炜因劾翼，且言其地已有尚
书薛希琏、少卿张固镇抚，又有侍郎邹干、都御史王
竑赈济，而复益之以翼，所谓“十羊九牧。”乞还翼南京
户部，而专以命希琏等。从之。平江侯陈豫镇临清，事
多违制。炜劾之，豫被责让。明年，都督黄竑以《易储》议
得帝眷，奏求霸州武清县地。炜等抗章言：“竑本蛮獠，
遽蒙重任，怙宠妄干，乞地六七十里，岂尽无主者？请
正其罪。”帝宥竑，遣户部主事黄冈、谢㫤往勘。还奏果
民产。户部再请罪竑，帝卒宥焉。㫤官至贵州巡抚，以
清慎称。炜，天顺初，出为云南参政，改广东，分守惠、潮
二府。潮有巨寇，招之不服，会兵进剿，诛其魁。改莅南
韶。会大军征两广，以劳瘁卒官。